stanford-oval/wikipedia huggingface dataset:
Albanian protektoraatti
Historia > Albania sodassa

Albania oli tärkeä osa Italian suunnitelmaa missä kaavailtiin Jugoslavian ja Kreikan valtausta. Sotaa Kreikkaa vastaan ryhdyttiin pohjustamaan propagandistisilla väitteillä, että Kreikka sortaa Epeiroksen alueen albaaneja. Lisäksi albaaneja pohjustettiin suosiollisiksi sotaan puhumalla Kosovon liittämisestä tulevaan Suur-Albaniaan.
28. lokakuuta vuonna 1940 kello kolme aamuyöstä Italia lähetti uhkavaatimuksensa Kreikalle. Kreikan piti luovuttaa strategisia kohteitaan Italilalle ja aikaa vastata annettiin kolme tuntia. Kreikan pääministeri Ioánnis Metaxás torjui kaikki vaatimukset. Samalla Italian joukot hyökkäsivät Albania kautta Kreikkaan.
Sota sujui aivan eri tavalla kuin Italian pääesikunta oli kaavaillut. Kreikan puolustus ei murtunut ja sen armeijan vastahyökkäys onnistui työntämään italialaiset Albanian puolelle. Kreikkalaiset valtasivat ja miehittivät muun muassa Gjirokastërin kaupungin. Italian armeija ei koskaan toipunut tästä tappiosta.
Huhtikuussa 1941 Saksa valtasi Jugoslavian ja Kreikan. Jugoslavian alueelle muodostettiin Itsenäinen Kroatian valtio ja Italian alainen Montenegro, jota tosin aluksi kaavailtiin liitettävän Albaniaan autonomisena alueena. Lisäksi osia Kosovosta liitettiin Albaniaan. Albaniaa miehittänyt Italia täytti näin albaaninationalistien haaveet. Kosovossa slaaviväestö katsoi parhaaksi paeta Serbiaan ja Montenegroon sen jälkeen kun albaanit olivat hyökänneet heidän kimppuunsa.
Mahdollisesti Italian tappioiden rohkaisemana alkoi albaanien vastarintarinta voimistua. Kun Italian kuningas Viktor Emmanuel III vieraili Tiranassa 19. toukokuuta vuonna 1941, häntä ja Albanian nukkepääministeriä kohti ammuttiin revolverilla. Lehdistö leimasi tekijän, joka jäi kiinni, "runollisen mielisaaraksi kreikkalaiseksi". Tekijä vietiin oikeuteen ja hänet hirtettiin. Marraskuussa samana vuonna aseistautunut albaanijoukko hyökkäsi Korçëssa italialaisten karabinieerien kimppuun mikä johti katutaisteluun. Kaikkiaan arvellaa aseistautuneita albaaneja olleen 3000 -45000 eri puolilla maata. Tapahtumat johtivat pääministeri Shefqet Vërlacin erottamiseen. Hänen tilalleen tuli Mustafa Merlika-Kruja.
Vuonna 1942 Albanian nukkehallitus aloitti maassa asuvien serbien vainon. Arviolta 70 000 – 100 000 serbiä karkotettiin maasta. Heistä osa siirrettiin keskitysleireille joko Pristinaan tai Mitrovicaan. Osa siirrettiin Serbiaan. Tätä kannatti erityisesti pääministeri Mustafa Merlika-Kruja.
Serbien karkottaminen vahingoitti talouselämää. Serbit olivat toimineet yrittäjinä hoitaen pienyrityksiä ja toimineet albaaneja tehokkaampina maanviljelijöinä.
Historia > Vastarinta

Vähitellen vastarintarintaryhmittymät alkoivat organisoitua. Vuonna 1941 maassa oli erillisiä kommunistiryhmiä, jotka Neuvostoliitto oli tuominnut "trotskilaisina". Varsinainen kommunistipuolue, Albanian kommunistinen puolue (myöhemmin Albanian työn puolue), perustettiin marraskuussa vuonna 1941. Puolueen sihteeriksi oli nimitetty Enver Hoxha. Moni nuori albaani kiinnostui puolueen lupaamasta isänmaan vapauttamisesta, maareformista ja syvällisestä sosiaalisesta ja taloudellisesta muutoksesta.
Samoinhin aikoihin syntyi myös kansallismielinen Balli Kombëtar (suomeksi kansallinen rintama), joka tunnettiin lyhenteenä BK. Se vastusti kunigas Zogu I:n paluuta ja kannatti tasavaltaa. Ideologisesti se oli antikommunistinen.  Se kannatti Italian maalle vuonna 1941 vetämiä rajoja.
Kolmanneksi merkittäväksi vastarintarintaryhmäksi muodosti Legaliteti- ryhmittymä, joka oli sitä mieltä, että ainoastaan Zogun hallitus on maan laillinen hallinto. Se toimi lähinnä syrjäisillä vuoristoseuduilla ja sen kannatus koostui lähinnä maan pohjoisosien heimoista.
Tilanne Albaniassa oli vuonna 1942 italialaisten kannalta huono. He eivät enää uskaltaneet poistua kaupungeista ilman sotilassaattuetta. Opiskelijat osoittivat mieltään ja ja se johti joukkopidätyksiin. Italian armeija hyökkäsi oletettua vastarintaa vastaan lentokoneilla ja tykistöllä muutamassa pienessä maalaiskylässä. Vastarintaryhmittymät pitivät yhteisen kokouksen Pezën kylässä organisoidakseen vastarintaa.
Kaikki ryhmät kannattivat italialaisten karkottamista maasta. Kiista nousi uuden Albanian hallitusmuodosta. Pohdintaa aiheutti myös Kosovon tulevaisuus. Kommunistit sopivat yhdessä Jugoslavian kommunistien kanssa, että asiasta päätetään sodan jälkeen kansanäänestystyksellä. Tämä ei taas sopinut Balli Kombëtarille ja Legalitetille, joiden mielestä Kosovo kuului Albaniaan. Vastarintaryhmien välit olivat niin kireät, että sisällissota niiden välillä oli vain ajan kysymys.
Britannia oli aktiivisesti tutkinut mahdollisuuksia tukea albaanien vastarintaa vuodesta 1940. Kolme vuotta myöhemmin se lähetti maahan salaisia asiamiehiä toimimaan yhdessä albaanien kanssa. Tarkoituksena oli tuhota akselivaltojen alueella olleet ilmavoimat ja pitkällä tähtäimellä saada maahan brittimielinen hallitus. Maahan tuli kaikkiaan 50 tiedustelu-upseeria. Britit tekivät havainnon että kansallismieliset ryhmät halusivat mielummin aseapua etukäteen, kun taas kommunistit sekä toimivat oma-aloitteisesti, että ottivat aseavun vastaan. Lisäksi he huomasivat, että albaanien vastarintaryhmittymillä oli välillä suurempi into tappaa omia kotimaisia vastustajiaan kuin hyökätä akselivaltoja vastaan.
Italia luopui sodasta 8. syyskuuta 1943 ja Saksa miehitti maan.
Talous

Albania ja Italia olivat tulliliitossa, joka poisti suurimman osan kaupankäynnin rajoituksista. Italian tullijärjestelmä otettiin käyttöön Albaniassa. Italia korvasi tullipolitikan muutoksesta aiheutuneet tappiot maksamalla Albanialle 15 miljoonaa lekiä joka vuosi.
Vuonna 1944 Albaniassa oli 430 yritystä. Vuonna 1938 niitä oli ollut 244 ja vuonna 1922 vain 71.
Hallinnollinen jako

Albaniassa oli 10 prefektuuria, joihin kuului yhteensä 30 ala-prefektuuria ja 23 kuntaa. Jokaista prefektuuria kontrolloi prefekti. Vuonna 1941 Albaniaan liitettiin kolme uutta prefektuurua Jugoslaviasta, jotka olivat Kossovo, Metohija ja Debar.
Aiheesta muualla

Kuvia tai muita tiedostoja aiheesta Albanian protektoraatti Wikimedia Commonsissa
Italialaiset upseerit tarkastamassa Kreikan rintaman joukkoja.
Albanian protektoraatin myöntämä passi vuodelta 1940. Passilla sai matkustaa Italiaan.
Aluejako vuonna 1941.
Aleksis

| Aleksis, Alexis |
| --- | --- |
Nimipäivä:   
– suomenkielinen:  Aleksis: 10. lokakuuta
– ruotsinkielinen:  Alexis: 10. lokakuuta
– ortodoksinen:  12. helmikuuta
Muunnelmia:  Aleksi, Alek
Vastineita eri kielissä:  Aleksei
Nimen alkuperä:  Aleksandros
Infobox OKVirheellinen NIMI-arvo: 
Aleksis on suomalainen miehen etunimi, joka juontaa juurensa kreikkalaisesta nimestä Aleksandros (m.kreik. Ἀλέξανδρος. suom. ihmisen puolustaja). Useissa muissa kielissä nimi esiintyy muodossa Alexis, ja joissakin maissa se on käytössä myös naisen nimenä.
Aleksiksen nimipäivä on suomalaisessa kalenterissa 10. lokakuuta, Aleksis Kiven päivänä. Digi- ja väestötietoviraston tietojen mukaan nimi Aleksis on Suomessa vuoden 2019 loppuun mennessä annettu 2 031 miehelle.  Vierasperäisessä Alexis-muodossa nimi on annettu 582 miehelle ja noin 80 naiselle.
Nimen taivutus

Aleksis-nimeä on vanhastaan taivutettu muodossa Aleksin. Näin taivutettuna nimi saattaa kuitenkin sekaantua viime vuosina suosittuun Aleksi-nimeen. Nykyohjeen mukaan nimeä voidaankin taivuttaa kolmella tapaa: Mahdollisia genetiivimuotoja ovat Aleksiksen, Aleksisin ja Aleksin. Vastaavat partitiivimuodot ovat Aleksista, Aleksisia ja Aleksia.  Vierasperäistä Alexis-nimeä taivutetaan yleensä käyttämällä i-sidevokaalia: Alexisin, Alexisia.
Tunnettuja Aleksis- ja Alexis-nimisiä > Naisia

Alexis Amore, Fabiola Melgar (s. 1978), perulainen pornonäyttelijä ja malli
Alexis Bledel (s. 1981), yhdysvaltalainen näyttelijä
Alexis Davis (s. 1984), kanadalainen vapaaottelija
Alexis Herman (s. 1947), yhdysvaltalainen demokraattipoliitikko
Alexis Jordan (s. 1982), yhdysvaltalainen laulaja ja näyttelijä
Alexis Kaufman, Alexa Bliss (s. 1991), yhdysvaltalainen showpainija
Alexis Pritchard (s. 1983), eteläafrikkalais-uusiseelantilainen nyrkkeilijä
Alexis Texas (s. 1985), yhdysvaltalainen pornonäyttelijä
Alexis Thompson (s. 1995), yhdysvaltalainen golfaaja
Kuvitteellisia Aleksis- ja Alexis-nimisiä

Aleksis Koskela, Jussi ja Alma Koskelan poika Väinö Linnan romaanitrilogiassa Täällä Pohjantähden alla
Alexis Morell Carrington Colby Dexter Rowan, Joan Collinsin roolihahmo televisiosarjassa Dynastia
Aleksis Paulvitsh, Rokoffin apuri Edgar Rice Burroughsin kirjassa Tarzanin pedot
Alexis Zorbas, Mihalis Kakogiannisin elokuvassa Kerro minulle, Zorbas
Nimen muita merkityksiä

Aleksis, äidinkielen oppikirjasarja
Aleksis-kuoro, nurmijärveläinen sekakuoro
Harry Alfthan

| Harry Uno Alfthan |
| --- | --- |

Henkilötiedot
Syntynyt: 13. lokakuuta 1884 Vaasa
Kuollut: 26. tammikuuta 1955 (70 vuotta) Helsinki
Sotilashenkilö
Palvelusmaa(t):   Venäjä  Ukraina  Suomi
Palvelusvuodet:  1900–1946
Komentajuudet:  hyökkäysvaunurykmentti, Uudenmaan rakuunarykmentti, Ratsuväkiprikaati, Helsingin varuskunta
Taistelut ja sodat:  ensimmäinen maailmansota, lokakuun vallankumous, Venäjän sisällissota, Ukrainan itsenäisyyssota, talvisota, Karjalan kannaksen suojajoukkotaistelut talvisodassa
Sotilasarvo:  kenraalimajuri
Joukko-osasto:  6. Kljastitsyn husaarirykmentti, Hämeen ratsurykmentti, hyökkäysvaunurykmentti, Uudenmaan rakuunarykmentti, Ratsuväkiprikaati, Helsingin varuskunta
Harry Uno Alfthan (13. lokakuuta 1884, Vaasa – 26. tammikuuta 1955, Helsinki) oli suomalainen ratsuväenupseeri ja kenraalimajuri.
Perhe ja opinnot

Harry Alfthanin vanhemmat olivat eversti Ernst Alfthan ja Ingeborg Maria Wolff. Alfthan meni Suomen kadettikouluun 1900, valmistui ylioppilaaksi 1904 ja siirtyi Keisari Nikolain ratsuväkiopistoon 1902 ja valmistui kornetiksi 1908.
Palvelus Venäjän armeijassa

Venäjän armeijassa Alfthan yleni luutnantiksi 6. Kljastitsyn husaarirykmentissä, jossa palveli ensimmäiseen maailmansodan ajan. Hän yleni ratsumestariksi 1917.
Palvelus Ukrainan armeijassa

Venäjän lokakuun vallankumouksen jälkeen Alfthan liittyi Ukrainan armeijaan Kaarlo Kivekkään johtamaan divisioonaan ja osallistui taisteluihin venäläisiä vastaan ja yleni everstiluutnantiksi helmikuussa 1918.
Palvelus Suomessa

Hän palasi Suomeen ja liittyi armeijaan majurina sisällissodan jälkeen 5. elokuuta 1918 ja toimi Hämeen ratsurykmentin komentajan apulaisena. Sotien välisen aikana Alfthan komensi hyökkäysvaunurykmenttiä 1919–1921 ja palveli Uudenmaan rakuunarykmentin komentajan apulaisena 1921–1927. Ratsuväkiprikaatin esikuntapäällikkönä hän oli 1927–1928. Uudenmaan rakuunarykmenttiä hän komensi vuodesta 1928 alkaen.
Talvi- ja jatkosota

Talvisodan aikana Alfthan toimi Uudenmaan rakuunarykmentin komentajana Karjalankannaksella ja ratsuväkiprikaatin komentajana Laatokan pohjoispuolella. Hän sai ylennyksen kenraalimajuriksi hiukan ennen jatkosotaa 6. kesäkuuta 1941. Sodan loppuajan hän oli Helsingin varuskunnan päällikkö. Alfthan erosi armeijasta sodan jälkeen 1946. Alfthan oli korkeimman oikeuden sotilasjäsen 1941–1954. Hän kuoli Helsingissä 1955.
6-10-virasto

6-10-virasto (joka voidaan kirjoittaa myös muodossa 610-virasto) on Kiinan kansantasavallassa toimiva turvallisuusvirasto. Se on nimetty perustamispäivänsä 10.6.1999 mukaan. Virasto perustettiin Falun Gongin harjoittajien vastaisen vainokampanjan koordinointia ja toimeenpanoa varten. Koska kyseessä on Kiinan kommunistipuolueen johtama virasto ilman muodollista laillista mandaattia, sitä kuvataan toisinaan oikeusjärjestelmän ulkopuolella toimivaksi organisaatioksi. 6-10-virasto on Falun Gongin käsittelyyn perustetun keskusjohtoryhmän (Central Leading Group on Dealing with the Falun Gong, CLGDF) toimeenpaneva elin. Vuodesta 2003 se on tunnettu myös nimellä Harhaoppisten uskontojen käsittelyyn perustettu keskusjohtoryhmä.
6-10-viraston johtajana on perinteisesti toiminut korkean tason virkamies, joka on Kiinan kommunistipuolueen Politbyroon pysyvän komitean jäsen. Virasto ohjaa muita valtion ja puolueen elimiä Falun Gongin vastaisessa vainokampanjassa. Se on läheisessä yhteydessä Kiinan kommunistipuolueen poliittisten ja lainsäädännöllisten asiain komiteaan. Paikallisia 6-10-virastoja on muodostettu maakunnallisilla, piirikunnallisilla, kunnallisilla ja kaupunginosien tasolla. Yksittäisiä 6-10-virastoja arvioidaan olevan Kiinassa noin 1 000 kpl.
6-10-virastojen päätehtäviin kuuluvat Falun Gongin vastaisen propagandan koordinointi, tarkkailu ja tiedustelutiedon kerääminen sekä Falun Gongin harjoittajien rankaiseminen ja "uudelleenkouluttaminen". Raporttien mukaan virasto osallistuu oikeusjärjestelmän ulkopuolisten tuomioiden langettamiseen, pakolla tapahtuvaan uudelleenkoulutukseen, kidutukseen ja toisinaan Falun Gongin harjoittajien tappamiseen.
Vuodesta 2003 lähtien 6-10-viraston kohteisiin on lukeutunut myös muita uskonnollisia ryhmiä ja qigong-ryhmiä, jotka Kiinan kommunistipuolue (KKP) on leimannut harhaoppisiksi tai vahingollisiksi, joskin Falun Gong on edelleen sen tärkein prioriteetti.
Tausta

Falun Gong, joka tunnetaan myös nimellä Falun Dafa, on hengellinen qigong-harjoitusmenetelmä, johon sisältyy meditaatiota, energiaharjoituksia sekä buddhalaisia ja taolaisia perinteitä muistuttava eettinen filosofia. Harjoitusmenetelmän esitteli Li Hongzhi Koillis-Kiinassa keväällä 1992 Kiinan "qigong-buumin" loppupuolella.
Ensimmäisten vuosien aikana Falun Gong nautti merkittävää tukea virallisilta tahoilta, ja kymmenet miljoonat ihmiset alkoivat harjoittaa sitä 1990-luvulla. Vuosikymmenen puolivälissä Kiinan viranomaiset pyrkivät kuitenkin rajoittamaan qigong-menetelmien vaikutusvaltaa ja asettivat niille tiukempia vaatimuksia tehdä suoraa yhteistyötä hallituksen kanssa.  Vuonna 1996, mahdollisesti reaktiona Kiinan kommunistipuolueen vaatimuksiin muodollisten siteiden luomisesta valtioon ja puolueeseen, Falun Gong erosi valtiollisesta qigong-yhdistyksestä.  Tämän suhteen rikkouduttua Falun Gong joutui Kiinan turvallisuuspalvelun ja kommunistipuolueen propagandaosaston voimistuvan kritiikin ja tarkkailun kohteeksi. Falun Gongin kirjojen julkaisu kiellettiin heinäkuussa 1996, ja valtiolliset uutiskanavat alkoivat syyttää sitä "feodaaliseksi taikauskoksi", jonka "teistinen" suuntaus oli ristiriidassa virallisen ideologian ja kansallisen agendan kanssa.
Huhtikuun 25. päivänä 1999 yli 10 000 Falun Gongin harjoittajaa järjesti hiljaisen mielenilmauksen Kiinan Zhongnanhai-hallintokompleksin ulkopuolella pyytääkseen virallista tunnustusta sekä lisääntyneen ahdistelun lopettamista. Turvallisuusjohtaja ja Politbyroon jäsen Luo Gan kiinnitti ensimmäisenä huomiota kerääntyvään ihmisjoukkoon. Raporttien mukaan Luo otti yhteyttä kommunistipuolueen pääsihteeriin Jiang Zeminiin ja vaati lopullista ratkaisua "Falun Gong -ongelmaan".
Viidestä Falun Gongin harjoittajasta koostuva joukko esitti vaatimuksensa pääministeri Zhu Rongji'lle. Hänen antamaansa vastaukseen tyytyväinen ihmisjoukko hajaantui rauhanomaisesti.  Jiang Zeminin sanotaan kuitenkin raivostuneen tapahtumasta ja ilmaisseen huolensa siitä, että lukuisat korkean tason virkamiehet, kommunistisen puolueen jäsenet ja armeijan upseerit olivat alkaneet harjoittaa Falun Gongia. Samana iltana Jiang lähetti kirjeen Puolueen korkean tason jäsenistölle ja ilmoitti, että Falun Gong on murskattava.
Perustaminen

Kesäkuun 7. päivänä 1999 Jiang Zemin järjesti Politbyroon pysyvän komitean kokouksen, jossa käsiteltiin Falun Gong -kysymystä. Tässä tapaamisessa Jiang kuvaili Falun Gongia vakavaksi uhkaksi kommunistipuolueen auktoriteetille – mikä oli "ennennäkemätöntä koko niiden 50 vuoden aikana, joina maa oli ollut olemassa" – ja hän määräsi perustettavaksi puolueen keskuskomitean sisälle erityisen johtoryhmän, jonka tehtävänä olisi "valmistautua perusteellisesti [Falun Gongin] hajottamiseen."
Kesäkuun 10. päivänä 6-10-virasto muodostettiin hoitamaan Falun Gongin vastaisen kampanjan päivittäistä koordinointia. Luo Gan valittiin viraston johtoon. Hänen tehtävänsä oli opiskella, tutkia ja kehittää "yhtenäistä lähestymistapaa [...] Falun Gong -ongelman ratkaisuun". Virastoa ei luotu millään lakimuutoksella, eikä sen tarkkaa toimivaltaa ole määritelty millään säädöksellä. Sille annettiin UCLA:n professori James Tongin mukaan kuitenkin oikeus "toimia puolueen ja valtion keskus- ja paikallisten virastojen kanssa, jotka määrättiin toimimaan läheisessä yhteistyössä [6-10-viraston kanssa]".
Kesäkuun 17. päivänä 1999 6-10-virasto asetettiin uuden "Falun Gongin käsittelyyn perustetun keskusjohtoryhmän" alaisuuteen. Tämän johtoryhmän johtajaksi valittiin Politbyroon pysyvän komitean jäsen Li Lanqing. Myös Keskusjohtoryhmän neljällä apulaisjohtajalla oli korkean tason asema kommunistipuolueessa. Heihin lukeutui propagandaministeri Ding Guangen. 6-10-viraston ja Keskusjohtoryhmän johtajilla oli "valtuudet määrätä tehtäviä hallituksen ja puolueen korkeille virkamiehille ja hyödyntää heidän institutionaalisia resurssejaan". Heillä oli myös henkilökohtainen yhteys kommunistipuolueen pääsihteeriin ja pääministeriin.
Journalisti Ian Johnson, jonka Falun Gongin vastaista kampanjaa käsitteleville raporteille myönnettiin Pulitzer-palkinto, kirjoitti 6-10-viraston tehtävän olevan "[Kiinan] helposti taivuteltavissa olevien sosiaalisten organisaatioiden mobilisointi. Yleisen turvallisuuden viraston käskystä kirkot, temppelit, moskeijat, sanomalehdet, media, oikeusistuimet ja poliisilaitokset saatiin nopeasti ruotuun hallituksen yksinkertaisen suunnitelman taakse: Falun Gongin murskaamiseksi mitkään toimet eivät olisi ylimitoitettuja. Vain muutaman päivän päästä Kiinassa alkoivat pidätysten aallot. Vuoden 1999 loppuun mennessä Falun Gongin kannattajia oli alkanut kuolla vankeudessa."
Rakenne > Rekrytointi

Paikallisten 6-10-virastojen rekrytointiprosesseista tiedetään suhteellisen vähän. Niissä harvinaisissa tapauksissa, kun tällaisia tietoja on ollut saatavilla, 6-10-viraston työntekijät näyttävät olleen rekrytoituja muista puolueen ja valtion virastoista (esimerkiksi poliittinen ja lainsäädännöllinen komitea tai yleisen turvallisuuden virastot). Hao Fengjun, loikkari ja Tianjinin kaupungin 6-10-viraston entinen viranomainen, on esimerkki tällaisesta työntekijästä. Hao työskenteli aiemmin Tianjinin yleisen turvallisuuden virastossa. Hän oli yksi henkilöstön jäsenistä, jotka valittiin siirrettäväksi uuden 6-10-viraston palvelukseen. Haon mukaan vain harvat viranomaiset ilmoittautuivat vapaaehtoisiksi 6-10-virastoon, joten valinnat tehtiin arpomalla. Jotkut 6-10-virastot toteuttavat omia rekrytointihankkeitaan hankkiakseen palvelukseensa yliopistokoulutettua väkeä.
Rakenne > Vastuujärjestelmä

Kommunistipuolueen Falun Gongin vastaisten määräysten noudattamista varten 6-10-virastot ottivat käyttöön vastuujärjestelmän, joka ulottuu kiinalaisen yhteiskunnan ruohonjuuritasolle.  Tässä järjestelmässä paikallisviranomaiset ovat tulosvastuussa oman hallintoalueensa Falun Gongin harjoittajien vainosta. Sakkorangaistukset otettiin käyttöön niitä alueita ja viranomaisia varten, jotka eivät onnistuneet vainoamaan Falun Gongia riittävästi. Ian Johnsonin mukaan "tämä osoittaa, että modernin hallintojärjestelmän sijaan Kiinan hallitus tukeutui yhä varta vasten luotuun säädösten, määräysten ja henkilökohtaisten suhteiden tilkkutäkkiin".
Esimerkki tästä vastuujärjestelmästä tulee esille siinä, kuinka Pekingiin matkustavia mielenosoittajia kohdeltiin vainokampanjan alkuvuosina. Kun Falun Gongin vaino alkoi vuonna 1999, satoja Falun Gongin harjoittajia matkusti päivittäin Taivaallisen rauhan aukiolle tai pekingiläisiin vetoomustoimistoihin vetoamaan oikeuksiensa puolesta.  Pääkaupunkiin virtaavien mielenosoittajien joukkoja suitsiakseen 6-10-viraston keskustoimisto määräsi paikallisviranomaiset vastuullisiksi siitä, ettei kukaan matkustaisi Pekingiin kyseisten viranomaisten omilta alueilta. "Maakuntahallitus määräsi pormestarit ja lääninjohtajat maksamaan sakkoja jokaisesta heidän alueiltaan Pekingiin matkustaneesta Falun Gongin harjoittajasta", Johnson kirjoittaa. Sen jälkeen pormestarit ja lääninjohtajat sakottivat paikallisten 6-10-virastojen tai PLAC-haarojen johtajia, jotka vuorostaan sakottivat kyläpäälliköitä, jotka taas sakottivat paikallispoliisia. Poliisi määräsi rangaistuksia Falun Gongin harjoittajille ja vaati näiltä säännönmukaisesti rahaa näiden kustannusten korvaamiseksi. Johnsonin mukaan "sakot olivat laittomia; niistä ei koskaan laadittu minkänlaista lakia tai säädöstä." Hallituksen viranomaiset ilmoittivat niistä vain suullisesti kokouksissa. "Mitään ei ollut kirjallisessa muodossa, koska asiasta ei haluttu tehdä julkista", eräs viranomainen kertoi Johnsonille.
Tehtävät > Tarkkailu ja tiedustelu

Falun Gongin harjoittajien tarkkailu ja tiedustelutietojen kerääminen lukeutuu 6-10-virastojen päätehtäviin. Paikallistasoilla tähän kuuluvat työpaikkojen ja asuinrakennusten valvonta Falun Gongin harjoittajien tunnistamiseksi, päivittäiset käynnit tunnettujen (tai viranomaisrekisteriin kirjattujen) Falun Gongin harjoittajien kotona sekä harjoittajien ympärivuorokautisen tarkkailun koordinointi ja johtaminen. 6-10-virasto ei kaikissa tapauksissa suorita tarkkailua itse. Sen sijaan se voi määrätä tämän tehtävän paikallisviranomaisille ja edellyttää niiden raportoivan 6-10-virastolle säännöllisin väliajoin. Perustason 6-10-virastot välittävät keräämänsä tiedustelutiedot operationaalisessa ketjussa yläpuolellaan olevalle 6-10-virastolle. Monissa tapauksissa tarkkailu kohdistuu Falun Gongin harjoittajiin, jotka on aiemmin saatu luopumaan vakaumuksestaan vankilassa tai pakkotyöleirillä, ja sen tarkoituksena on estää "rikoksenuusinta".
6-10-viraston tiedusteluhankkeiden tukena käytetään myös ilmiantajina toimivia tavallisia kansalaisia, jotka saavat korvauksen tietolähteenä toimimisesta. Paikallistason 6-10-virastot ovat tarjonneet merkittäviä rahapalkintoja tiedoista, jotka johtavat Falun Gongin harjoittajien pidättämiseen. Kansalaisille on luotu 24 tuntia vuorokaudessa auki olevia hotline-numeroita, joihin heitä kehotetaan soittamaan Falun Gongin harjoittajia koskevat vihjeensä. Joillakin alueilla työpaikkoja, oppilaitoksia, asuinalueiden toimikuntia ja perheitä pidetään tulosvastuullisina Falun Gongin harjoittajien valvonnasta ja ilmiantamisesta.
Kotimaisen tarkkailun lisäksi 6-10-virasto osallistuu väitetysti tiedustelutietojen keräämiseen ulkomailla. Loikkari Hao Fengjun, entinen 6-10-viraston työntekijä, on todistanut 6-10-viraston osallistuvan ulkomaisia Falun Gongia harjoittajia koskevien tiedusteluraporttien kokoamiseen ja analysointiin mm. Yhdysvalloissa, Kanadassa ja Australiassa.
Vuonna 2005 Kiinan Berliinin-suurlähetystössä toimiva kiinalainen agentti rekrytoi Saksassa asuvan Falun Gongin harjoittajan, tohtori Dan Sunin, toimimaan informanttina. Agentti järjesti Sunille raporttien mukaan tapaamisen kahden miehen kanssa. He väittivät olevansa kiinalaisen lääketieteen asiantuntijoita, jotka olivat kiinnostuneita Falun Gongin tutkimisesta. Sun suostui välittämään heille tietoa ja nähtävästi toivoi, että hän voisi auttaa heitä ymmärtämään Falun Gongia paremmin.  Miehet olivat tosiasiassa 6-10-viraston Shanghain-haaran korkean tason virkamiehiä. Sunin mukaan hänellä ei ollut tietoa siitä, että miehet olivat kiinalaisia tiedusteluagentteja, mutta koska hän teki heidän kanssaan yhteistyötä, hän sai Saksassa tuomion vakoilusta vuonna 2011. Der Spiegelin mukaan tapaus osoitti, "kuinka tärkeää [Falun Gongin] vastainen taistelu on [Kiinan] hallitukselle". Lehti myös sanoi sen "ilmentävän, että Kiinan tiedustelupalvelut valitsevat toisinaan äärimmäisen päällekäyvän lähestymistavan."